## Pravilnik o tehničkim i mjeriteljskim zahtjevima za ovlašćivanje servisa za pripremu mjerila duljine i kuta za ovjeravanje

### NN 154/2004 (5.11.2004.), Pravilnik o tehničkim i mjeriteljskim zahtjevima za ovlašćivanje servisa za pripremu mjerila duljine i kuta za ovjeravanje

# DRŽAVNI ZAVOD ZA NORMIZACIJU I MJERITELJSTVO

2699

Na temelju članka 8. stavka 5.
Zakona o mjeriteljstvu (»Narodne novine«, broj 163/03), ravnatelj Državnog
zavoda za normizaciju i mjeriteljstvo donosi

## PRAVILNIK

### O TEHNIČKIM I MJERITELJSKIM ZAHTJEVIMA ZA OVLAŠĆIVANJE SERVISA ZA PRIPREMU MJERILA DULJINE I KUTA ZA OVJERAVANJE

I. OPĆE ODREDBE

Članak 1.

Ovim se pravilnikom propisuju
tehnički i mjeriteljski zah­tjevi za ovlašćivanje servisa za pripremu mjerila
duljine i kuta (u daljnjem tekstu: mjerila) za ovjeravanje.

Članak 2.

Ovlašteni servis (u daljnjem
tekstu: servis) pregledava, pop­ravlja i ispituje mjerila radi pripreme za
ovjeravanje, a Državni zavod za normizaciju i mjeriteljstvo (u daljnjem tekstu:
Zavod) ovjerava mjerila.

Članak 3.

Priprema mjerila za ovjeravanje,
u smislu ovoga pravilnika, podrazumijeva pregled i, po potrebi, popravak
mjerila (servisiranje), pripremu mjerila, pripremu opreme za ispitivanje
mjerila, ispitivanje mjerila, tj. provjeru mjeriteljskih značajkâ mjerila te
pisanje izvješća o ispitivanju mjerila.

II. TEHNIČKI I MJERITELJSKI
ZAHTJEVI KOJE MORA ISPUNJAVATI SERVIS

Članak 4.

Servis mora ispunjavati zahtjeve
propisane zakonom i zahtjeve koji se odnose na:

1. opremu za ispitivanje mjerila

2. prostoriju za ispitivanje
mjerila

3. radnike

4. propisanu dokumentaciju.

Članak 5.

Potrebna oprema za ispitivanje
mjerila je:

1. radni etaloni, uređaji za
ispitivanje mjerila i pomoćna oprema

2. kontrolni termometar za
mjerenje temperature zraka radnog okoliša, mjernog područja od 0 °C do +35 °C,
kojemu najmanji podjeljak pokazuje najviše 0,5 °C

3. kontrolno mjerilo relativne
vlažnosti zraka radnog okoliša kojemu najmanji podjeljak pokazuje najviše 5 %.

Članak 6.

Radni etaloni za ispitivanje
mjerila mogu biti:

1. etalonska mjerna traka

2. etalonsko mjerna ravnalo.

Mjerna nesigurnost etalonske
mjerne trake i etalonskog mjernog ravnala mora biti najmanje dva puta manja od
najveće dopuštene pogreške mjerila duljine.

Članak 7.

Uređaji za ispitivanje mjerila
mogu biti:

1. uređaj za ispitivanje mjerila
duljine s mjernom trakom

2. uređaj za ispitivanje krutih
mjerila duljine

3. uređaj za ispitivanje mjerila
širine i nadvišenja kolosijeka.

Relativna mjerna nesigurnost
uređaja za ispitivanje mjerila duljine s mjernom trakom i uređaja za
ispitivanje krutih mjerila duljine ne smije biti veća od ± 10–4.

Mjerna nesigurnost uređaja za
ispitivanje mjerila širine i nadvišenja kolosijeka mora biti najmanje dva puta
manja od najveće dopuštene pogreške mjerila duljine.

Članak 8.

Za ispitivanje mjerila smiju se
upotrebljavati i drugi radni etaloni i uređaji ako imaju mjeriteljske značajke
propisane za ispitivanje određene vrste mjerila.

Članak 9.

Pomoćna
oprema koja se upotrebljava pri ispitivanju mjerila sastoji se od:

1. nosača, postolja i držača mjerila i etalona

2. razulje za dovođenje uređaja za ispitivanje mjerila
i mjerila u vodoravan položaj

3. sredstva za odmašćivanje i čišćenje etalona i
mjerila

4. sredstva za zaštitu mjernih površina etalona i
mjerila

5. pomoćnog pribora koji je sastavni dio uređaja za
ispitivanje mjerila.

Nosači, postolja i držači mjerila i etalona mogu biti
različito izrađeni, ali moraju omogućiti postavljanje etalona ili mjerila u
ispravan položaj, što uvjetuje dobivanje najpouzdanijih rezultata mjerenja.

Osjetljivost razulje za dovođenje uređaja za
ispitivanje mjerila i mjerila u vodoravan položaj mora biti najmanje 0,01 mm/m
ili 5žž.

Sredstva za odmašćivanje etalona i mjerila mogu biti
alkohol ili laki benzin, a sredstva za čišćenje mogu biti meka krpa, četkica s
finom dlakom i slično.

Sredstva za zaštitu mjernih površina etalona i mjerila
mogu biti vazelinska mast ili ulje.

Pomoćni pribor, koji je sastavni dio uređaja za
ispitivanje mje­rila, karakterističan je za svaki uređaj i ovisi o njegovoj
namjeni.

Članak 10.

Umjerena mora biti oprema iz članka 6. stavka 1., članka
7. stavka 1. te članka 9. stavka 1. točke 2. ovoga pravilnika.

Članak 11.

Servis treba biti opremljen elektroničkim računalom
(PC) s mogućnošću povezivanja s bazom podataka Zavoda.

Članak 12.

Servis mora imati prostoriju u kojoj se smije
obavljati samo ispitivanje i ovjeravanje mjerila i koja mora biti odvojena od
ostalih prostorija.

Prostorija za ispitivanje mjerila mora:

1. biti čista, suha i dovoljno prostrana za neometano
ispitivanje mjerila

2. biti dovoljno prostrana za smještaj potrebne opreme

3. biti zaštićena od izravna sunčeva utjecaja

4. biti zaštićena od potresa i vibracija koji bi mogli
utjecati na točnost mjerenja (ako se ispitivanje mjerila provodi
interferometarskom metodom, postolje interferometra treba postaviti na poseban
temelj)

5. imati namještaj za smještaj etalona

6. imati namještaj za smještaj mjerila koja se
ispituju

7. imati dnevnu i odgovarajuću opću i posebnu
električnu rasvjetu

8. imati mogućnost održavanja temperature zraka radnog
okoliša u granicama (20 ± 2**)** °C

9. imati mogućnost održavanje relativne vlažnosti
zraka radnog okoliša u granicama (55 ± 5) %

10.
imati tako izvedena ulazna vrata da je omogućena kontrola ulaska u tu
prostoriju.

Članak
13.

Servis
mora imati najmanje dva radnika koji obavljaju poslove pripreme mjerila za
ovjeravanje.

Radnici iz stavka 1. ovoga
članka moraju imati najmanje SSS tehničkog smjera i 3 godine radnog iskustva na
poslovima ispitivanja ili proizvodnje mjerila, ili najmanje KV tehničke struke
i najmanje 4 godine radnog iskustva na poslovima ispitivanja ili proizvodnje
mjerila te moraju poznavati propise o postupcima i metodama ispitivanja
mjerila.

Članak 14.

Servis mora imati ovu
dokumentaciju:

1. registracijski akt ili
rješenje o obrtu i obrtnicu

2. radne knjižice zaposlenih
osoba

3. propise iz područja
ispitivanja i ovjeravanja mjerila

4. naputak proizvođača o
upotrebi opreme za ispitivanje

5. naputak o održavanju i
praćenju ispravnosti opreme za ispitivanje

6. obrasce zahtjeva za
ovjeravanje mjerila, izvješća o ispitivanju mjerila i dr.

7. preslike rješenja o odobrenju
tipa mjerila za mjerila koja se ovjeravaju u servisu

8. popis opreme za ispitivanje s
tehničkim podacima i podacima o umjeravanju i potvrdama o umjeravanju.

 Članak 15.

Servis tijekom svoga rada mora:

1. pripremati za ovjeravanje
mjerila koja imaju valjano rješenje o odobrenju tipa mjerila, u skladu s
odobrenim postupkom ispitivanja mjerila

2. obavijestiti Zavod o svakoj
promjeni koja bi mogla utjecati na osposobljenost u ispunjavanju uvjeta
propisanih ovim pravil­nikom te upotrebljavati samo opremu za ispitivanje
mjerila s valjanom potvrdom o umjeravanju

3. najmanje jednom godišnje
obavješćivati Zavod o obav­ljenim umjeravanjima svoje mjerne opreme

4. najmanje jednom godišnje
sudjelovati u usporedbenim mjerenjima na zahtjev Zavoda.

Članak 16.

Servis mora čuvati izvješća o
ispitivanju na elektroničkom mediju ili u tiskanom obliku najmanje tri (3)
godine nakon isteka valjanosti ovjere.

III. PRIJELAZNE I ZAVRŠNE
ODREDBE

Članak 17.

Servisu koji ispunjava uvjete
propisane ovim pravilnikom izdaje se rješenje koje važi najdulje 3 (tri) godine
od dana njegove pravomoćnosti.

Članak 18.

Danom stupanja na snagu ovoga
pravilnika prestaje važiti Pravilnik o uvjetima kojima moraju udovoljiti
potvrđeni mjeriteljski laboratoriji za ovjeravanje mjerila duljine i kuta i
načinu njihova rada (»Narodne novine« broj 51/01).

Članak 19.

Do ovlaštenja servisa u smislu
odredaba ovoga pravilnika, poslove ovlaštenog servisa obavljat će pravne ili
fizičke osobe koje su za poslove pripreme mjerila duljine za ovjeravanje bile
ovlaštene na temelju Pravilnika o uvjetima kojima moraju udovoljiti potvrđeni
mjeriteljski laboratoriji za ovjeravanje vodomjera i načinu njihova rada
(»Narodne novine« broj 51/01).

Članak
20.

Ovaj
pravilnik stupa na snagu osmoga dana od dana objave u »Narodnim novinama«.

Klasa: 011-02/04-07/13
Urbroj: 558-03/3-04-1
Zagreb, 26. listopada 2004.

Ravnatelj
Državnog zavoda za normizaciju
i mjeriteljstvo
**dr****.
sc****. Marijan Andrašec, dipl. ing.,** v. r.

Pravilnik, NN 154/2004-2699